Un acord històric que implica gairebé cinquanta agents, públics i privats, permetrà la conservació dels hàbitats de les papallones monarca durant la seva travessa dels Estats Units.
L'aliança comporta la protecció potencial de més de cent mil quilòmetres quadrats de corredors biològics.
Notòria per la seva migració massiva entre el nord i el centre del continent americà, la papallona monarca (Danaus plexippus) ha conegut en els darrers decennis un declivi important en certes zones dels Estats Units, sobretot a l'est del país, on se n'ha reduït la quantitat de prop d'un 80%.
Aquesta disminució és deguda especialment a la desaparició d'hàbitats i de les plantes que aquestes papallones necessiten per alimentar-se i criar durant el seu viatge, particularment les asclèpies, unes herbàcies pròpies de zones obertes.
Una monarca en una mata d'asclèpia: en depèn per alimentar-se i criar, i n'és la principal pol·linitzadora.
Aquesta papallona podria entrar aviat en els llistats d'espècies amenaçades als Estats Units
La Universitat d'Illinois a Chicago (UIC) ha estat establint des de fa uns anys col·laboracions amb particulars, companyies d'electricitat i amb agències públiques de mobilitat a fi d'ajudar-los a segellar llurs acords formals amb el Servei Federal de Pesca i Vida Salvatge (USFWS).
La intermediació i l'assistència de la UIC han permès que quasi una cinquantena de propietaris i gestors de terres s'impliquin en la protecció de la monarca liderada per l'USFWS.
En total, les accions dels participants podrien ajudar a preservar més de 105.000 km 2 de territori en tot el país (exclosos Hawaii i Alaska) i a mantenir-los en òptimes condicions per a la flora nativa i per tant per a les papallones (entre altres insectes pol·linitzadors), així com també a potenciar la funció de connectivitat ecològica que compleixen aquestes zones, consistents sobretot en franges i zones de servitud als entorns de carreteres, vies fèrries i línies elèctriques.
La migració de la monarca, a la primavera (fletxes grogues) i a la tardor (vermelles), implica diverses generacions de l'espècie (© The Xerces Society for Invertebrate Conservation )
L'acord multilateral, que va ser fet públic el mes d'abril de 2020 per l'USFWS, no té precedents pel seu abast territorial.
S'orienta a facilitar que els responsables i propietaris de les terres incloses adoptin accions immediates i proactives en defensa de Danaus plexippus, com ara la delimitació d'hàbitats reservats, la creació de noves zones amb flora nativa, el replantejament o l'ajornament de les activitats de sega i desbrossament, o l'ús d'herbicides només contra plantes llenyoses o invasores.
Els convenis establerts adopten la forma d'acords assegurats per a la conservació ( CCAA, vegeu PDF ), pactes formals però voluntaris que asseguren als signants una protecció contra ulteriors exigències de protecció ambiental, especialment si finalment s'acaba produint la inclusió de la monarca en la llista d'espècies en perill als Estats Units, decisió que l'USFWS ha de prendre el desembre de 2020.
Es pretén d'aquesta manera salvaguardar els interessos dels partícips, particulars, empreses o institucions, evitant-los novetats regulatòries sobrevingudes, eximint-los de conseqüències legals si accidentalment destrueixen exemplars de monarca, i dotant-los d'una certa flexibilitat operativa, a fi que la protecció de la papallona sigui compatible amb el funcionament i el servei normals normal de vies de transport i línies elèctriques.
Cooperació publicoprivada, Disseny de vies locals i comarcals, Tendències de la biodiversitat a Catalunya, Nous actors de la conservació, Nous objectes de conservació, Cooperació entre ens, Mecanismes col·laboratius, Comportament social vinculat al territori i al medi ambient.